দিনের ব্যস্ত সময়ে কসবায় দু’টি বাসের রেষারেষির জেরে প্রাণ হারালেন এক ব্যক্তি। আহত হয়েছেন সাতজন। দুর্ঘটনার জেরে আবার প্রশ্নের মুখে শহরের পথ নিরাপত্তা।বুধবার সকাল পৌনে ১১টা নাগাদ দোকানের কাজ সেরে একটি শপিং মলের উল্টোদিকে দাঁড়িয়ে ছিলেন ডেকরেটরের ব্যবসায়ী বিশ্বনাথ হালদার (৪৯)। স্থানীয়দের অভিযোগ, সেসময় রুবি মোড়ের দিক থেকে দু’টি মিনিবাস রেষারেষি করতে করতে গড়িয়াহাটের দিকে যাচ্ছিল। আচমকাই নিয়ন্ত্রণ হারিয়ে একটি মিনিবাস রাস্তার ধারে দাঁড়িয়ে থাকা যাত্রী-সহ একটি অটোকে ধাক্কা দেয়। সেটি ধাক্কা মারে আরেকটি অটোকে। দু’টি অটো এবং মিনিবাসটি একটি মার্সিডিজ গাড়িকে ধাক্কা দেয়। সেখানে দাঁড়িয়ে ছিলেন বিশ্বনাথ। তাঁর বুকের উপর দিয়ে বাসের চাকা চলে যায়। গুরুতর আহত অবস্থায় ইএম বাইপাসের ধারে একটি বেসরকারি হাসপাতালে নিয়ে যাওয়া হলে চিকিৎসকেরা বিশ্বনাথকে মৃত বলে ঘোষণা করেন।
বিশ্বনাথ ছাড়াও ওই ঘটনায় আহতদের মধ্যে রয়েছেন দু’জন অটোচালক, তিন অটোযাত্রী এবং দু’জন পথচারী। একজন ছাড়া বাকিদের প্রাথমিক চিকিৎসার পর ছেড়ে দেওয়া হয়েছে। ঘাতক আনন্দপুর-হাওড়া রুটের মিনিবাসটিকে আটক করেছে পুলিশ। কিন্তু চালক পলাতক।
ঘটনার প্রত্যক্ষদর্শী তথা স্থানীয় দোকানদার সুমন্ত পাল বলেন, ‘‘হঠাৎ দেখলাম দু’টি মিনিবাস পাল্লা দিয়ে ছুটছে। যে বাসটি ফুটপাথের দিকে ছিল, সেটি আচমকাই টাল খেয়ে একটি অটোকে ধাক্কা মেরে বিশ্বনাথ’দাকে পিষে দিল। ছুটে গিয়ে যখন এক মহিলা এবং বিশ্বনাথ’দাকে ধরছি, সেই ফাঁকে ড্রাইভার পালিয়ে যায়।’’ 
যানের বেপরোয়া গতি নিয়ে ক্ষুব্ধ এলাকা মানুষজন। সুমন্তের কথায়, ‘‘এ ধরণের রেষারেষি এই এলাকার নিত্যদিনের ঘটনা। বিশ্বনাথ’দা অত্যন্ত সজ্জন মানুষ ছিলেন। বেঘোরে প্রাণ হারালেন।’’
বিশ্বনাথ ছিলেন পরিবারের একমাত্র রোজগেরে। তাঁর স্ত্রী দূর্গা হালদার বলেন, ‘‘শ্বশুর, শাশুড়ি, দুই মেয়ে, এক নাতি নিয়ে সংসার। মেয়েদের বিয়ে দিয়ে সবেমাত্র থিতু হয়েছিলাম। সকালে খাইয়েদাইয়ে দোকানে পাঠালাম, তারপর এমন হল। জানি না এবার কী 
করে চলবে!’’